CELEX: 
Language: el
Date: 2017-06-23 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2015/242 για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κοινή αλιευτική πολιτική (ΚΑΠ) προβλέπει τη δημιουργία οργανώσεων των ενδιαφερόμενων μερών, γνωμοδοτικών συμβουλίων, κύριος ρόλος των οποίων είναι να παρέχουν συμβουλές στην Επιτροπή και στα οικεία κράτη μέλη σε θέματα που σχετίζονται με τη διαχείριση της αλιείας, καθώς και με τις κοινωνικοοικονομικές πτυχές και τις πτυχές που άπτονται της διατήρησης της αλιείας και της υδατοκαλλιέργειας στην αντίστοιχη περιοχή ή τομέα αρμοδιότητάς τους. 
            
            
               Ο κανονισμός αριθ. 1380/2013 του Ευρωπαϊκού Κοινοβουλίου και του Συμβουλίου
                  1
                περιέχει κανόνες σχετικά με τα καθήκοντα, τη σύνθεση, τη λειτουργία και τη χρηματοδότηση των γνωμοδοτικών συμβουλίων και εξουσιοδοτεί την Επιτροπή να εκδίδει κατ’ εξουσιοδότηση πράξεις για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων. 
            
            
               Ο κατ’ εξουσιοδότηση κανονισμός (ΕΕ) 2015/242 της Επιτροπής, της 9ης Οκτωβρίου 2014, θεσπίζει λεπτομερείς κανόνες σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής, και ειδικότερα όσον αφορά τη διάρθρωση και την οργάνωση των γνωμοδοτικών συμβουλίων.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η παρούσα κατ’ εξουσιοδότηση πράξη τροποποιεί τη διάταξη σχετικά με τους ορισμούς των δύο κύριων κατηγοριών ενδιαφερομένων μερών που εκπροσωπούνται στο εν λόγω γνωμοδοτικό συμβούλιο σύμφωνα με το άρθρο 45 § 1 του κανονισμού 1380/2013 (του κλάδου της αλιείας/υδατοκαλλιέργειας, αφενός, και της κοινωνίας των πολιτών, αφετέρου) και τη διάταξη σχετικά με το διορισμό της εκτελεστικής επιτροπής των γνωμοδοτικών συμβουλίων του κατ’ εξουσιοδότηση κανονισμού (ΕΕ) 2015/242, που συμπληρώνουν μη ουσιώδη στοιχεία του κανονισμού αριθ. 1380/2013. 
            
            
               Με βάση το περιεχόμενο του κανονισμού, στις διαβουλεύσεις πριν από την έγκριση της παρούσας κατ’ εξουσιοδότηση πράξης συμμετείχαν κυρίως τα γνωμοδοτικά συμβούλια. Το θέμα συζητήθηκε εκτενώς κατά τη διάρκεια συντονιστικής συνεδρίασης μεταξύ των γνωμοδοτικών συμβουλίων που διοργανώθηκε από την Επιτροπή με τη συμμετοχή του συνόλου των δέκα γνωμοδοτικών συμβουλίων που ήδη λειτουργούσαν στις 5 Δεκεμβρίου 2016, ενώ πραγματοποιήθηκαν επίσης ορισμένες ανεπίσημες ανταλλαγές απόψεων μεταξύ των υπηρεσιών της Επιτροπής και των γραμματειών των περιφερειακών γνωμοδοτικών συμβουλίων. Μετά από τη συντονιστική συνεδρίαση μεταξύ των γνωμοδοτικών συμβουλίων, ορισμένα εξ αυτών ή κάποια από τα μέλη τους υπέβαλαν εγγράφως τη γνώμη τους.
            
            
               Το σχέδιο παρουσιάστηκε στην ομάδα εμπειρογνωμόνων για την Αλιεία και την Υδατοκαλλιέργεια στις 15 Δεκεμβρίου 2016, παρουσία των εθνικών εμπειρογνωμόνων και των εκπροσώπων του Ευρωπαϊκού Κοινοβουλίου και του Συμβουλίου.        
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κατ’ εξουσιοδότηση κανονισμός (ΕΕ) 2015/242 της Επιτροπής, της 9ης Οκτωβρίου 2014, θεσπίζει λεπτομερείς κανόνες σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής, και ειδικότερα όσον αφορά τη διάρθρωση και την οργάνωση των γνωμοδοτικών συμβουλίων. Με την έναρξη ισχύος της παρούσας κατ’ εξουσιοδότηση πράξης, το άρθρο 2 και το άρθρο 4 παράγραφοι 2 και 3 του κατ’ εξουσιοδότηση κανονισμού (ΕΕ) 2015/242, της 9ης Οκτωβρίου 2014, θα τροποποιηθούν. Στόχος της παρούσας κατ’ εξουσιοδότηση πράξης είναι να συμβάλει στην ομαλή λειτουργία των γνωμοδοτικών συμβουλίων. 
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 23.6.2017
            
            
               για την τροποποίηση του κατ’ εξουσιοδότηση κανονισμού (ΕΕ) 2015/242 για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013 σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και την απόφαση 2004/585/ΕΚ του Συμβουλίου
                  2
                και ιδίως το άρθρο 45 παράγραφος 4.
            
            
               Εκτιμώντας τα ακόλουθα:
            
            
               (1)Το άρθρο 43 του κανονισμού (ΕΕ) αριθ. 1380/2013 προβλέπει τη σύσταση γνωμοδοτικών συμβουλίων, με σκοπό να προάγουν την ισορροπημένη εκπροσώπηση όλων των ενδιαφερόμενων μερών στον τομέα της αλιείας και της υδατοκαλλιέργειας και να συμβάλουν στην επίτευξη των στόχων της κοινής αλιευτικής πολιτικής.
            
         
         
            
               (2)Σύμφωνα με το άρθρο 45 παράγραφος 4 του κανονισμού (ΕΕ) αριθ. 1380/2013, η Επιτροπή εξέδωσε τον κατ’ εξουσιοδότηση κανονισμό (ΕΕ) 2015/242
                  3
                για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής.
            
            
               (3)Το άρθρο 2 του κατ’ εξουσιοδότηση κανονισμού (ΕΕ) 2015/242 ορίζει, μεταξύ άλλων, τις έννοιες «οργανώσεις του κλάδου» και «λοιπές ομάδες συμφερόντων», που αναφέρονται στις δύο κατηγορίες ενδιαφερομένων μερών που εκπροσωπούνται στα γνωμοδοτικά συμβούλια σύμφωνα με το άρθρο 45 παράγραφος 1, του κανονισμού 1380/2013. 
            
            
               (4)Είναι αναγκαία η περαιτέρω εναρμόνιση του ορισμού της έννοιας «οργανώσεις του κλάδου» με τη διατύπωση του άρθρου 45 παράγραφος 1, του κανονισμού 1380/2013, έτσι ώστε να αποφεύγονται τυχόν ερμηνευτικές δυσχέρειες.
            
            
               (5)Δεδομένου ότι μπορεί να υπάρχουν μικτές οργανώσεις, που εκπροσωπούν τόσο τον τομέα της αλιείας όσο και λοιπά συμφέροντα, είναι αναγκαίο να διευκρινισθεί ότι η γενική συνέλευση αποφασίζει σχετικά με την κατάταξη των μελών των γνωμοδοτικών συμβουλίων σε μία εκ των δύο κατηγοριών που αναφέρονται στο άρθρο 45 παράγραφος 1 του κανονισμού 1380/2013. 
            
            
               (6)Το άρθρο 4 του κατ’ εξουσιοδότηση κανονισμού (ΕΕ) 2015/242 προβλέπει τη διάρθρωση και την οργάνωση των γνωμοδοτικών συμβουλίων και συγκεκριμένα το διορισμό της εκτελεστικής επιτροπής από τη γενική συνέλευση. 
            
            
               (7)Λαμβανομένης υπόψη της σύνθεσης των γνωμοδοτικών συμβουλίων, όπως ορίζεται στο σημείο 2 στοιχείο α) του παραρτήματος III του κανονισμού (ΕΕ) αριθ. 1380/2013, βάσει της οποίας το 60 % των θέσεων στη γενική συνέλευση και στην εκτελεστική επιτροπή κατανέμονται σε οργανώσεις του κλάδου και το 40 % στις λοιπές ομάδες συμφερόντων, είναι απαραίτητο να χορηγηθεί και στις δύο κατηγορίες το δικαίωμα να αποφασίζουν αυτόνομα όσον αφορά την εκπροσώπησή τους στην εκτελεστική επιτροπή, ώστε να διασφαλιστεί η ισορροπημένη εκπροσώπηση όλων των ενδιαφερομένων στα γνωμοδοτικά συμβούλια.
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
            
               Ο κατ' εξουσιοδότηση κανονισμός 2015/242 τροποποιείται ως εξής:
            
            
            
               1)Στο άρθρο 2, η παράγραφος 2 αντικαθίσταται από το ακόλουθο κείμενο:
            
            
               «2. «Οργανώσεις του κλάδου» οι οργανώσεις που εκπροσωπούν τις επιχειρήσεις αλιείας (συμπεριλαμβανομένων των εργαζόμενων αλιέων) και, κατά περίπτωση, τις επιχειρήσεις υδατοκαλλιέργειας, καθώς και οργανώσεις που εκπροσωπούν τους τομείς μεταποίησης και εμπορίας.»·
            
            
            
               2)Το άρθρο 4 τροποποιείται ως εξής:
            
            
               α) στην παράγραφο 2, προστίθεται το ακόλουθο στοιχείο γ):
            
            
               «γ) αποφασίζει σχετικά με την κατάταξη των μελών των γνωμοδοτικών συμβουλίων στις κατηγορίες «οργανώσεις του κλάδου» ή «λοιπές ομάδες συμφερόντων». Η απόφαση αυτή θα πρέπει να βασίζεται σε αντικειμενικά και επαληθεύσιμα κριτήρια, όπως είναι οι διατάξεις των καταστατικών, ο κατάλογος των μελών και ο χαρακτήρας των δραστηριοτήτων της οικείας οργάνωσης.»·
            
            
            
               β)η παράγραφος 3 αντικαθίσταται από το ακόλουθο κείμενο:
            
            
               «3. Η γενική συνέλευση, με βάση υποδείξεις από τις οργανώσεις του κλάδου και τις λοιπές ομάδων συμφερόντων, όσον αφορά υποψηφίους για τις έδρες που τους έχουν κατανεμηθεί αντιστοίχως, διορίζει εκτελεστική επιτροπή απαρτιζόμενη από 25 μέλη κατ’ ανώτατο όριο. Μετά από διαβούλευση με την Επιτροπή, η γενική συνέλευση μπορεί να αποφασίσει να ορίσει εκτελεστική επιτροπή απαρτιζόμενη από 30 μέλη κατ' ανώτατο όριο για να διασφαλιστεί κατάλληλη εκπροσώπηση των στόλων αλιείας μικρής κλίμακας.» 
            
         
         
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 23.6.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
               
               
                  
                     (2)
                  ΕΕ L 354 της 28.12.2013, σ. 22.
               
               
                  
                     (3)
                  Κατ’ εξουσιοδότηση κανονισμός (ΕΕ) 2015/242 της Επιτροπής, της 9ης Οκτωβρίου 2014, για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής (ΕΕ L 41 της 17.2.2015, σ. 1).